text: Nødhjælp til kommune  
  14 september 2010 kl. 09.17
  Et byrådsmedlem i Haderslev vil have borgere og erhvervsfolk til at støtte kommunale projekter.
  Økonomien i Haderslev skal strammes, når kommunen skal spare 161 millioner i løbet af de næste par år.
  Allan Emiliussen (V), byrådsmedlem i Haderslev, forsøger nu at gøre op med folks forestillinger om, hvordan økonomien i kommunerne skal finansieres. 
  I den forbindelse har han nu oprettet en indsamling, hvor erhvervsfolk og borgere kan give bidrag til anlægsprojekter i kommunen. 
  Hvilke projekter, pengene skal gå til, bestemmer kommunens politikere.
  - Denne nyskabelse er et forsøg på at gå alternative veje, at søge lokal opbakning og forankring omkring den kommunale økonomi; at man i Haderslev Kommune kan stå sammen, og øge det sociale ansvar og øge den sociale bevidsthed, siger Alllan Emiliussen.
  Han understreger også, at man kan se det som et alternativ til skattelettelser. 
  Indtil videre er der samlet 50.000 kroner sammen fra en gruppe af erhvervsvirksomheder.
  